ระเบียบกรุงเทพมหานครระเบียบกรุงเทพมหานครว่าด้วยสถาบันพัฒนาเมือง(ฉบับที่ ๒)พ.ศ. ๒๕๕๑[๑] โดยที่เป็นการสมควรที่แก้ไขเพิ่มเติมระเบียบกรุงเทพมหานครว่าด้วยสถาบันพัฒนาเมืองอาศัยอำนาจตามความในมาตรา ๔๙แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ ผู้ว่าราชการกรุงเทพมหานครจึงกำหนดระเบียบขึ้นไว้ดังต่อไปนี้ข้อ ๑ ระเบียบนี้เรียกว่าระเบียบกรุงเทพมหานคร ว่าด้วยสถาบันพัฒนาเมือง (ฉบับที่ ๒) พ.ศ. ๒๕๕๑ข้อ ๒ ระเบียบนี้ให้ใช้บังคับตั้งแต่วันถัดจากวันประกาศเป็นต้นไปข้อ ๓ ให้ยกเลิกความในข้อ๔ ของระเบียบกรุงเทพมหานคร ว่าด้วยสถาบันพัฒนาเมือง พ.ศ. ๒๕๕๑และให้ใช้ความต่อไปนี้แทนข้อ ๔ ให้มีคณะกรรมการคณะหนึ่งเรียกว่าคณะกรรมการสถาบันพัฒนาเมือง เรียกโดยย่อว่ากพม. ประกอบด้วย(๑) คณะที่ปรึกษา ได้แก่ผู้ว่าราชการกรุงเทพมหานครเป็นประธานที่ปรึกษา และที่ปรึกษา ซึ่งผู้ว่าราชการกรุงเทพมหานครแต่งตั้งจากผู้ทรงคุณวุฒิ จำนวนไม่เกินเจ็ดคน(๒) ประธานกรรมการซึ่งผู้ว่าราชการกรุงเทพมหานครแต่งตั้งจากผู้ทรงคุณวุฒิที่เห็นสมควร(๓) กรรมการโดยตำแหน่ง จำนวนแปดคน ได้แก่รองผู้ว่าราชการกรุงเทพมหานคร ที่ผู้ว่าราชการกรุงเทพมหานครมอบหมาย จำนวนสองคนและปลัดกรุงเทพมหานคร เป็นรองประธานกรรมการ รองปลัดกรุงเทพมหานครสั่งราชการสำนักผังเมือง ผู้อำนวยการสำนักผังเมือง ผู้อำนวยการสำนักการคลัง ผู้อำนวยการสำนักงบประมาณกรุงเทพมหานครและผู้อำนวยการสถาบันพัฒนาข้าราชการกรุงเทพมหานคร เป็นกรรมการ(๔) กรรมการผู้ทรงคุณวุฒิ จำนวนไม่เกินเจ็ดคนซึ่งผู้ว่าราชการกรุงเทพมหานครแต่งตั้งจากผู้มีความรู้ ความเชี่ยวชาญและประสบการณ์ในด้านที่เกี่ยวข้องและเป็นประโยชน์ต่องานของสถาบันพัฒนาเมือง(๕) ผู้อำนวยการสถาบันพัฒนาเมือง เป็นกรรมการและเลขานุการโดยตำแหน่ง(๖) กรรมการและผู้ช่วยเลขานุการซึ่งผู้ว่าราชการกรุงเทพมหานครแต่งตั้งจำนวนสองคนข้อ ๔ ให้ยกเลิกความในข้อ ๗ และข้อ ๘ของระเบียบกรุงเทพมหานคร ว่าด้วยสถาบันพัฒนาเมือง พ.ศ. ๒๕๕๑ข้อ ๕ ให้ยกเลิกความในข้อ๙ ของระเบียบกรุงเทพมหานคร ว่าด้วยสถาบันพัฒนาเมือง พ.ศ. ๒๕๕๑ และให้ใช้ความดังต่อไปนี้แทนข้อ ๙ ให้จัดตั้งส่วนราชการขึ้นเรียกว่าสถาบันพัฒนาเมือง เรียกโดยย่อว่า สพม. และให้ใช้ชื่อภาษาอังกฤษว่า Urban Green Development Institute เรียกโดยย่อว่า URB-GREENให้สถาบันพัฒนาเมืองเป็นส่วนราชการภายในสำนักผังเมืองข้อ ๖ ให้เพิ่มความต่อไปนี้เป็นข้อ๙/๑ และข้อ ๙/๒ ของระเบียบกรุงเทพมหานคร ว่าด้วยสถาบันพัฒนาเมือง พ.ศ. ๒๕๕๑ข้อ ๙/๑ ให้มีผู้ปฏิบัติงานใน สพม. ประกอบด้วย(๑) ผู้อำนวยการ สพม. ซึ่งผู้ว่าราชการกรุงเทพมหานครเป็นผู้แต่งตั้งและถอดถอน(๒) รองผู้อำนวยการ สพม. ได้แก่ ผู้อำนวยการกองวางผังพัฒนาเมืองสำนักผังเมือง(๓) ข้าราชการ เจ้าหน้าที่และลูกจ้างของกรุงเทพมหานครที่ได้รับอนุมัติจากผู้ว่าราชการกรุงเทพมหานครให้มาปฏิบัติงานของ สพม.ให้ผู้ปฏิบัติงานใน สพม. ตามวรรคหนึ่งมีหน้าที่บริหารกิจการของ สพม.ให้เป็นไปตามวัตถุประสงค์ของ สพม. และมติของ กพม.ข้อ ๙/๒ ให้ สพม. อยู่ในความควบคุมดูแลของผู้อำนวยการสำนักผังเมืองและให้ผู้อำนวยการสำนักผังเมืองมีหน้าที่รับผิดชอบงานด้านการคลัง การงบประมาณการเงิน การทรัพย์สิน การจัดหาประโยชน์จากทรัพย์สิน การจ้าง การพัสดุและงานราชการประจำของ สพม. ให้เป็นไปตามกฎหมาย กฎ ระเบียบ ข้อบังคับ ข้อบัญญัติคำสั่ง และระเบียบแบบแผนของทางราชการ ตลอดจนเป็นหัวหน้าปกครองบังคับบัญชาข้าราชการเจ้าหน้าที่และลูกจ้างของกรุงเทพมหานครที่ได้รับอนุมัติจากผู้ว่าราชการกรุงเทพมหานครให้มาปฏิบัติงานของสพม. ทุกตำแหน่งข้อ ๗ ให้ยกเลิกความในข้อ๑๐ ของระเบียบกรุงเทพมหานคร ว่าด้วยสถาบันพัฒนาเมือง พ.ศ. ๒๕๕๑และให้ใช้ความดังต่อไปนี้แทนข้อ ๑๐ ให้ สพม.มีวัตถุประสงค์และอำนาจหน้าที่ดังต่อไปนี้(๑) ส่งเสริม สนับสนุนการวิจัยและการพัฒนาเมือง(๒) ส่งเสริมและประสานความร่วมมือกับส่วนราชการ รัฐวิสาหกิจหน่วยงานของรัฐและสถาบันการศึกษาที่เกี่ยวข้องและภาคเอกชนทั้งในประเทศและต่างประเทศในการศึกษา ค้นคว้า วิจัย พัฒนา อบรมและสัมมนาด้านการพัฒนาเมือง(๓) จัดให้มี ดำเนินการ หรือร่วมดำเนินการในการศึกษา ค้นคว้า วิจัยพัฒนาและเผยแพร่ข้อมูลและความรู้เกี่ยวกับการพัฒนาเมืองอย่างครบวงจร(๔)ร่วมมือและแลกเปลี่ยนการพัฒนาทางวิชาการด้านการวิจัยและพัฒนาเมืองในระดับนานาชาติ(๕) ให้บริการด้านการให้คำปรึกษาและการให้บริการในด้านต่าง ๆที่เกี่ยวกับการพัฒนาเมืองที่ได้จากการศึกษา ค้นคว้า วิจัย และพัฒนา(๖) ดำเนินการให้เป็นไปตามทิศทาง เป้าหมายและนโยบายในการบริหารงานของสถาบันพัฒนาเมือง ตามที่ กพม. กำหนด(๗) ศึกษา วิเคราะห์และเสนอความเห็นเกี่ยวกับงานที่อยู่ในอำนาจหน้าที่ของ กพม. รวมทั้งให้ข้อเสนอแนะเกี่ยวกับการปรับปรุงแก้ไข หรือยกเลิกข้อบัญญัติ กฎ ระเบียบ ข้อบังคับ ประกาศ หรือคำสั่งที่เป็นอุปสรรคแก่การพัฒนาเมือง(๘) ปฏิบัติหน้าที่ด้านเลขานุการ ธุรการ และวิชาการของ กพม.(๙)กระทำการอื่นใดซึ่งจำเป็นหรือต่อเนื่องเพื่อให้บรรลุวัตถุประสงค์ของ กพม.(๑๐) ปฏิบัติหน้าที่ตามที่ กพม.หรือผู้ว่าราชการกรุงเทพมหานครมอบหมาย(๑๑) รายงานผลการดำเนินการต่อ กพม. และผู้ว่าราชการกรุงเทพมหานครข้อ ๘ ให้ยกเลิกความในวรรคหนึ่งของข้อ ๑๑ของระเบียบกรุงเทพมหานคร ว่าด้วยสถาบันพัฒนาเมือง พ.ศ. ๒๕๕๑และให้ใช้ความดังต่อไปนี้แทนให้สำนักงบประมาณกรุงเทพมหานครตั้งงบประมาณประจำปีเพื่อเป็นค่าใช้จ่ายในการบริหารงานของ กพม. และ สพม. ไว้ที่สำนักผังเมืองข้อ ๙ ให้ยกเลิกความในข้อ ๑๒ และข้อ ๑๓ของระเบียบกรุงเทพมหานคร ว่าด้วยสถาบันพัฒนาเมือง พ.ศ. ๒๕๕๑และให้ใช้ความดังต่อไปนี้แทนข้อ ๑๒ ให้หัวหน้าหน่วยงานข้าราชการและลูกจ้างของกรุงเทพมหานครให้ความร่วมมือและสนับสนุนการดำเนินงานของกพม. และ สพม.ข้อ ๑๓ ให้สำนักผังเมือง จัดหาสถานที่ วัสดุครุภัณฑ์ และอุปกรณ์การปฏิบัติงานที่ทันสมัยเหมาะสมกับภารกิจในการบริหารงานของกพม. และ สพม.ประกาศณ วันที่ ๓๐ เมษายน พ.ศ. ๒๕๕๑อภิรักษ์โกษะโยธินผู้ว่าราชการกรุงเทพมหานครปริยานุช/ผู้จัดทำ๒ เมษายน ๒๕๕๕ชาญ/ผู้ตรวจ๑๐ เมษายน ๒๕๕๕[๑] ราชกิจจานุเบกษาเล่ม ๑๒๙/ตอนพิเศษ ๕๖ ง/หน้า ๒๕/๒๖ มีนาคม ๒๕๕๕